b'\n_START_ARTICLE_\nMariner 9\n_START_SECTION_\nMariner 9\n_START_PARAGRAPH_\nMariner 9 laukaistiin kohti Marsia 30. toukokuuta 1971 ja se saavutti planeetan 14. marraskuuta samana vuonna, jolloin siit\xc3\xa4 tuli ensimm\xc3\xa4inen ihmisen tekem\xc3\xa4 toista planeettaa kiert\xc3\xa4v\xc3\xa4 avaruuslaite._NEWLINE_Kun Mariner 9 saapui Marsin kiertoradalle 167 p\xc3\xa4iv\xc3\xa4n lennon j\xc3\xa4lkeen se poltti jarrurakettiaan 15 minuuttia 23 sekuntia. Se asettui ensin radalle, jonka kiertoaika oli 12 tuntia, 34 minuuttia, ja l\xc3\xa4hin piste 1\xc2\xa0398 kilometri\xc3\xa4._NEWLINE_Mariner 9:n nimi oli oikeammin Mariner-I. Se oli yhdess\xc3\xa4 Mariner 8:n kanssa osa Mariner Mars 71 -projektia. Mariner 9 laukaistiin Atlas-Centaur SLV-3C-raketilla. Mariner 9 oli ven\xc3\xa4l\xc3\xa4isiin Mars-luotaimiin verrattuna kevyt, se painoi vain 588,8\xc2\xa0kg. Se muistutti aikaisempia Mariner 6 ja 7 -luotaimia, mutta oli painavampi kuin n\xc3\xa4m\xc3\xa4 yhteens\xc3\xa4, koska tarvitsi enemm\xc3\xa4n polttoainetta jarrutukseen Marsin kiertoradalle ja siell\xc3\xa4 tapahtuviin radan muutoksiin._NEWLINE_Luotaimen tarkoituksena oli muun muassa kartoittaa 70\xc2\xa0% Marsin pinnasta noin 100 metrin \xe2\x80\x93 kilometrin tarkkuudella, ja toimia 90 vuorokautta. 22. syyskuuta Noachisin alueella Marsin pinnalla alkoi p\xc3\xb6lymyrsky, joka pian laajeni koko planeetan peitt\xc3\xa4v\xc3\xa4ksi. Niinp\xc3\xa4 amerikkalaiset ohjelmoivat Marinerin viivytt\xc3\xa4m\xc3\xa4\xc3\xa4n kuvausta kuuden viikon ajan p\xc3\xb6lyn laskeutumiseen asti. Marras-joulukuussa myrsky laantui hiljalleen. T\xc3\xa4ll\xc3\xb6in pinnalta erottui vain kirkas etel\xc3\xa4navan j\xc3\xa4\xc3\xa4tikk\xc3\xb6, ja nelj\xc3\xa4 korkeaa vuorta._NEWLINE_349 vuorokauden j\xc3\xa4lkeen Mariner oli l\xc3\xa4hett\xc3\xa4nyt Maahan 7\xc2\xa0329 kuvaa, jotka kattoivat 80\xc2\xa0% Marsin pinnasta. Se oli ylitt\xc3\xa4nyt tutkijoiden odotukset. Marinerin kuvissa n\xc3\xa4kyi hiekkadyynien peitt\xc3\xa4mi\xc3\xa4 kraattereita. Suurin kraatteri Marsissa on 2\xc2\xa0000 kilometrin l\xc3\xa4pimittainen Hellas Planitia. Niist\xc3\xa4 l\xc3\xb6ytyi my\xc3\xb6s suuria pinnanmuotoja, muun muassa valtava kanjoni nimelt\xc3\xa4 Valles Marineris. Lis\xc3\xa4ksi samalta seudulta l\xc3\xb6ytyi nelj\xc3\xa4 suurta sammunutta tulivuorta. Niist\xc3\xa4 suurin on valtava Olympus Mons, joka on 25\xc2\xa0kilometri\xc3\xa4 korkea ja l\xc3\xa4pimitaltaan 600\xc2\xa0kilometri\xc3\xa4. Kuvista paljastui my\xc3\xb6s muinaisten jokien uomia._NEWLINE_Napa-alueilta l\xc3\xb6ytyi monia kerrostumia ja merkkej\xc3\xa4 tuulieroosiosta ja tuulen siirtelem\xc3\xa4st\xc3\xa4 hiekasta ja p\xc3\xb6lyst\xc3\xa4, s\xc3\xa4\xc3\xa4rintamia ja sumuja. Pienempi\xc3\xa4 p\xc3\xb6lymyrskyj\xc3\xa4 tuli ison j\xc3\xa4lkeen. Varsinkin pohjoisella pallonpuoliskolla n\xc3\xa4kyi vaihtelevia pilvimuodostelmia._NEWLINE_Kun Mariner 9:n ohjaussuihkujen polttoainekaasu loppui, se k\xc3\xa4\xc3\xa4nnettiin pois p\xc3\xa4\xc3\xa4lt\xc3\xa4. Mariner 9 kiert\xc3\xa4\xc3\xa4 Marsia ainakin vuoteen 2022, jolloin se saapuu Marsin kaasukeh\xc3\xa4\xc3\xa4n ja tuhoutuu kaasukeh\xc3\xa4ss\xc3\xa4 tai sy\xc3\xb6ksyy Marsin pinnalle.'